CELEX: 52021DC0755
Language: sk
Date: 2021-11-25
Title: Návrh ODPORÚČANIE RADY, ktorým sa mení odporúčanie Rady (EÚ) 2020/1632, pokiaľ ide o koordinovaný prístup na uľahčenie bezpečného cestovania počas pandémie COVID-19 v schengenskom priestore

EURÓPSKA KOMISIA
            V Bruseli25. 11. 2021
            COM(2021) 755 final
            2021/0398(NLE)
            
            Návrh
            ODPORÚČANIE RADY,
            ktorým sa mení odporúčanie Rady (EÚ) 2020/1632, pokiaľ ide o koordinovaný prístup na uľahčenie bezpečného cestovania počas pandémie COVID-19 v schengenskom priestore
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Únia má vytvoriť priestor slobody, bezpečnosti a spravodlivosti, v ktorom sa zabezpečí absencia kontrol osôb na vnútorných hraniciach. Podľa schengenského acquis sa môžu vnútorné hranice prekračovať kdekoľvek bez toho, aby sa vykonávala kontrola osôb, a to bez ohľadu na ich štátnu príslušnosť. To zahŕňa štátnych príslušníkov tretích krajín s oprávneným pobytom v EÚ a štátnych príslušníkov tretích krajín, ktorí oprávnene vstúpili na územie členského štátu, ktorí sa môžu slobodne pohybovať na území všetkých ostatných členských štátov nie dlhšie ako 90 dní v rámci akéhokoľvek 180-dňového obdobia.
               
               
                  V reakcii na pandémiu COVID-19 členské štáty prijali rôzne a často rozdielne opatrenia s cieľom obmedziť šírenie vírusu, pričom niektoré z nich mali vplyv aj na právo štátnych príslušníkov tretích krajín, ktorí sa oprávnene zdržiavajú na území Únie alebo v nej majú oprávnený pobyt, voľne cestovať medzi územiami členských štátov, ako napríklad obmedzenia vstupu alebo požiadavky, aby cezhraniční cestujúci boli testovaní na infekciu vírusom SARS-CoV-2. Členské štáty sú pri prijímaní a uplatňovaní obmedzení voľného pohybu povinné dodržiavať zásady práva EÚ, najmä zásadu proporcionality a nediskriminácie.
               
               
                  Jednostranné opatrenia v tejto oblasti spôsobili výrazné narušenia, pretože podniky, občania, rezidenti a návštevníci čelili širokému spektru odlišných a rýchlo sa meniacich opatrení. To je obzvlášť škodlivé v situácii, keď je už európske hospodárstvo týmto vírusom výrazne postihnuté. Táto rozbiehavosť môže ohroziť aj dôveru verejnosti k opatreniam v oblasti zdravia, najmä k očkovaniu, čo by zas mohlo zhoršiť epidemiologickú situáciu.
               
               
                  S cieľom zabezpečiť lepšiu koordináciu medzi členskými štátmi Rada na základe návrhu Komisie prijala 13. októbra 2020 odporúčanie Rady (EÚ) 2020/1475 o koordinovanom prístupe k obmedzeniu voľného pohybu v reakcii na pandémiu COVID-19
                     1
                  . V odporúčaní Rady sa stanovil koordinovaný prístup v týchto kľúčových oblastiach: uplatňovanie spoločných kritérií a prahových hodnôt pri rozhodovaní o tom, či zaviesť obmedzenia voľného pohybu, mapovanie rizika prenosu ochorenia COVID-19 na základe dohodnutého farebného kódu, a koordinovaný prístup, pokiaľ ide o prípadné opatrenia, ktoré sa môžu primerane uplatňovať na osoby pohybujúce sa medzi oblasťami v závislosti od úrovne rizika prenosu v uvedených oblastiach. Toto odporúčanie Rady bolo neskôr aktualizované vzhľadom na vývoj epidemiologickej situácie
                     2
                  .
               
               
                  Pokiaľ ide o štátnych príslušníkov tretích krajín, ktorí sa oprávnene zdržiavajú na území EÚ alebo v nej majú oprávnený pobyt, Rada súbežne 30. októbra 2020 prijala odporúčanie (EÚ) 2020/1632 o koordinovanom prístupe k obmedzeniu voľného pohybu v reakcii na pandémiu COVID-19 v schengenskom priestore
                     3
                  .
               
               
                  S cieľom uľahčiť bezpečný voľný pohyb počas pandémie COVID-19 Európsky parlament a Rada prijali 14. júna 2021 nariadenia (EÚ) 2021/953 a (EÚ) 2021/954 o digitálnom COVID preukaze EÚ. Preukázalo sa, že digitálny COVID preukaz EÚ je základným nástrojom na pomoc pri obnove cestovania v rámci Únie.
                     4
                   Aby sa čo najlepšie využil rámec pre digitálny COVID preukaz EÚ, Rada v ten istý deň zmenila aj odporúčanie Rady (EÚ) 2020/1475
                     5
                  . Podľa zmenených pravidiel by mali byť zaočkované osoby alebo osoby, ktoré prekonali ochorenie, vyňaté z obmedzení uplatňovaných v súlade s týmto odporúčaním.
               
               
                  Zavádzanie digitálneho COVID preukazu EÚ od júna 2021 postupuje rýchlym tempom. K 13. októbru 2021 členské štáty vydali viac ako 591 miliónov digitálnych COVID preukazov EÚ, z toho 437 miliónov potvrdení o očkovaní, 144 miliónov potvrdení o vykonaní testu a 10 miliónov potvrdení o prekonaní ochorenia.
                     6
                   Digitálny COVID preukaz EÚ je teda široko dostupný a spoľahlivo uznávaný nástroj na uľahčenie voľného pohybu počas pandémie ochorenia COVID-19. Podľa prieskumu Eurobarometra zverejneného v septembri 2021 sa približne dve tretiny (65 %) respondentov zhodli, že digitálny COVID preukaz EÚ je najbezpečnejším spôsobom, ako slobodne cestovať v Európe počas pandémie ochorenia COVID-19.
                     7
                   Takmer všetky členské štáty používajú digitálny COVID preukaz EÚ aj na domáce účely.
               
               
                  Rámec pre digitálny COVID preukaz EÚ úspešne používajú nielen členské štáty EÚ, tri krajiny Európskeho hospodárskeho priestoru
                     8
                  , ktoré nie sú členmi EÚ, a Švajčiarsko
                     9
                  , ale aj čoraz väčší počet tretích krajín
                     10
                  , pričom sa očakáva, že v budúcnosti sa pripoja ďalšie tretie krajiny. Rámec pre digitálny COVID preukaz EÚ je teda jediným rozsiahlym systémom prevádzkovaným na medzinárodnej úrovni.
                     11
                  
               
               
                  Zároveň pretrváva náročná epidemiologická situácia v Únii, ktorá sa vyznačuje vysokou a rastúcou celkovou mierou oznámených prípadov, čo odôvodňuje zachovanie opatrení zameraných na ochranu verejného zdravia. Európske centrum pre prevenciu a kontrolu chorôb (ECDC) odporúča ďalšie zvýšenie zaočkovanosti proti ochoreniu COVID-19 vo všetkých oprávnených vekových skupinách, ako aj zachovanie nefarmaceutických opatrení, ako napríklad používanie rúšok, lepšie vetranie v uzavretých priestoroch a opatrenia na obmedzenie fyzického kontaktu, ako hlavných nástrojov na obmedzenie ďalšieho šírenia vírusu a jeho variantov.
                     12
                  
               
               
                  Komisia 25. novembra 2021 prijala návrh odporúčania Rady o koordinovanom prístupe na uľahčenie bezpečného voľného pohybu počas pandémie COVID-19, ktorým sa nahrádza odporúčanie (EÚ) 2020/1475
                     13
                  . Komisia v ňom navrhuje prispôsobiť koordinovaný prístup vzhľadom na dva dôležité trendy, ktoré majú vplyv na epidemiologickú situáciu. Po prvé zaočkovanosť sa výrazne zvýšila a po druhé zavádzanie digitálneho COVID preukazu EÚ, ktorý je dostupný aj pre štátnych príslušníkov tretích krajín, ktorí sa oprávnene zdržiavajú na území EÚ alebo v nej majú oprávnený pobyt, postupuje rýchlym tempom. Dôvod predkladaného návrhu je ďalej vysvetlený v návrhu Komisie na odporúčanie Rady o koordinovanom prístupe na uľahčenie bezpečného voľného pohybu počas pandémie COVID-19, ktorým sa nahrádza odporúčanie (EÚ) 2020/1475
                     14
                  . 
               
               
                  V dôsledku toho a takisto s cieľom zabezpečiť konzistentnosť by sa odporúčanie Rady (EÚ) 2020/1632 malo zmeniť tak, aby odkazovalo na nové odporúčanie po jeho prijatí. 
               
            
            
               •Súlad s existujúcimi ustanoveniami v tejto oblasti politiky
            
            
               Toto odporúčanie slúži na vykonávanie existujúcich ustanovení týkajúcich sa obmedzení cestovania v rámci schengenského priestoru z dôvodov verejného zdravia.
            
            
               •Súlad s ostatnými politikami Únie
            
            
               Toto odporúčanie je v súlade s ostatnými politikami Únie vrátane tých, ktoré sa týkajú voľného pohybu občanov Únie, ochrany verejného zdravia a absencie kontrol na vnútorných hraniciach v rámci schengenského priestoru.
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               Zmluva o fungovaní Európskej únie (ZFEÚ), a najmä jej článok 77 ods. 2 písm. c) a e) a článok 292.
            
            
               •Subsidiarita
            
            
               Článkom 292 ZFEÚ sa Rade umožňuje prijímať odporúčania. Podľa tohto ustanovenia Rada koná na návrh Komisie vo všetkých prípadoch, v ktorých zmluvy ustanovujú, že prijíma akty na návrh Komisie.
            
            
               To platí aj v súčasnej situácii, keďže je potrebný konzistentný prístup, aby sa zabránilo narušeniam spôsobeným jednostrannými a nedostatočne koordinovanými opatreniami obmedzujúcimi cestovanie v rámci schengenského priestoru. V článku 77 ods. 1 písm. a) ZFEÚ sa stanovuje, že Únia má vytvoriť priestor slobody, bezpečnosti a spravodlivosti, v ktorom sa zabezpečí absencia kontrol osôb na vnútorných hraniciach. Podľa schengenského acquis sa môžu vnútorné hranice prekračovať kdekoľvek bez toho, aby sa vykonávala kontrola osôb, a to bez ohľadu na ich štátnu príslušnosť. To zahŕňa štátnych príslušníkov tretích krajín s oprávneným pobytom v EÚ a štátnych príslušníkov tretích krajín, ktorí oprávnene vstúpili na územie členského štátu, ktorí sa môžu slobodne pohybovať na území všetkých ostatných členských štátov nie dlhšie ako 90 dní v rámci akéhokoľvek 180-dňového obdobia. 
            
            
               Okrem toho sa v článku 77 ods. 2 písm. c) a e) (ZFEÚ) stanovuje, že podmienky, za ktorých môžu štátni príslušníci tretích krajín voľne cestovať v rámci Únie, a absenciu akýchkoľvek kontrol osôb bez ohľadu na štátnu príslušnosť pri prekračovaní vnútorných hraníc stanovuje Európsky parlament a Rada v súlade s riadnym legislatívnym postupom, pričom podliehajú obmedzeniam a podmienkam ustanoveným v zmluvách a v opatreniach prijatých na ich vykonanie.
            
            
               Podľa článku 168 ods. 6 môže Rada na návrh Komisie prijímať aj odporúčania na účely zabezpečenia vysokej úrovne ochrany ľudského zdravia pri stanovení a uskutočňovaní všetkých politík a činností Únie.
            
            
               •Proporcionalita
            
            
               Prijatie jednostranných alebo nekoordinovaných opatrení pravdepodobne povedie k nejednotným a fragmentovaným obmedzeniam cestovania v rámci schengenského priestoru a vyvolá neistotu pre štátnych príslušníkov tretích krajín, ktorí oprávnene vstúpili na územie členského štátu a ktorí môžu voľne cestovať na území všetkých ostatných členských štátov. Návrh neprekračuje rámec toho, čo je nevyhnutné a primerané na dosiahnutie zamýšľaného cieľa.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               Neuvádza sa.
            
            
               •Konzultácie so zainteresovanými stranami
            
            
               
                  V návrhu sa zohľadňujú diskusie s členskými štátmi, ktoré sa uskutočnili v pravidelných intervaloch, dostupné informácie o vyvíjajúcej sa epidemiologickej situácii a relevantné dostupné vedecké dôkazy. 
               
            
            
               •Posúdenie vplyvu
            
            
               Neuvádza sa.
            
            
               •Základné práva
            
            
               Neuvádza sa.
            
            
               4.VPLYV NA ROZPOČET
            
            
               Žiadny
            
         
         
            
               5.ĎALŠIE PRVKY
            
            
               Neuvádza sa.
            
            
               2021/0398 (NLE)
            
            
               Návrh
            
            
               ODPORÚČANIE RADY,
            
            
               ktorým sa mení odporúčanie Rady (EÚ) 2020/1632, pokiaľ ide o koordinovaný prístup na uľahčenie bezpečného cestovania počas pandémie COVID-19 v schengenskom priestore
            
            
               (Text s významom pre EHP)
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 77 ods. 2 písm. c) a e) a článok 292 prvú a druhú vetu,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 67 ZFEÚ má Únia vytvoriť priestor slobody, bezpečnosti a spravodlivosti, v ktorom sa zabezpečí absencia kontrol osôb na vnútorných hraniciach. Podľa schengenského acquis sa môžu vnútorné hranice prekračovať kdekoľvek bez toho, aby sa vykonávala kontrola osôb, a to bez ohľadu na ich štátnu príslušnosť. To zahŕňa štátnych príslušníkov tretích krajín s oprávneným pobytom v EÚ a štátnych príslušníkov tretích krajín, ktorí oprávnene vstúpili na územie členského štátu, ktorí môžu slobodne cestovať na území všetkých ostatných členských štátov v trvaní najviac 90 dní v rámci akéhokoľvek 180-dňového obdobia.
            
            
               (2)Generálny riaditeľ Svetovej zdravotníckej organizácie (ďalej len „WHO“) 30. januára 2020 vyhlásil stav ohrozenia verejného zdravia medzinárodného významu v súvislosti s celosvetovou pandémiou nového koronavírusu, ktorý spôsobuje ochorenie COVID-19. WHO 11. marca 2020 dospela k záveru, že ochorenie COVID-19 možno charakterizovať ako pandémiu.
            
            
               (3)S cieľom obmedziť šírenie vírusu SARS-Cov-2 prijali členské štáty rôzne opatrenia, pričom niektoré z nich mali vplyv na právo na slobodný pobyt a pohyb na území členských štátov, a to aj pre štátnych príslušníkov tretích krajín, ktorí sa oprávnene zdržiavajú na území členského štátu alebo v ňom majú oprávnený pobyt, ako napríklad obmedzenia vstupu alebo požiadavky, aby cezhraniční cestujúci absolvovali karanténu. Tieto opatrenia mali nepriaznivý a neprimeraný vplyv v dôsledku kontrol osôb bez ohľadu na ich štátnu príslušnosť pri prekračovaní vnútorných hraníc v rámci schengenského priestoru.
            
            
               (4)Rada 13. októbra 2020 na návrh Komisie prijala odporúčanie (EÚ) 2020/1475 o koordinovanom prístupe k obmedzeniu voľného pohybu v reakcii na pandémiu COVID-19
                  15
               . V uvedenom odporúčaní sa vymedzujú všeobecné zásady a spoločné kritériá vrátane spoločných prahových hodnôt pri zvažovaní obmedzení voľného pohybu v reakcii na pandémiu COVID-19. Stanovuje sa ním spoločný rámec, pokiaľ ide o možné opatrenia pre cestujúcich prichádzajúcich z rizikovejších oblastí. Členským štátom sa v ňom odporúča koordinácia a informovanie verejnosti pri prijímaní reštriktívnych opatrení.
            
            
               (5)V odporúčaní Rady (EÚ) 2020/1632 sa odporúča, aby sa všeobecné zásady, spoločné kritériá, spoločné prahové hodnoty a spoločný rámec opatrení vrátane odporúčaní o koordinácii a informovaní, ktoré sa stanovujú v odporúčaní (EÚ) 2020/1475, uplatňovali aj v súvislosti s cestovaním v rámci priestoru bez toho, aby sa vykonávali kontroly na vnútorných hraniciach.
            
            
               (6)S cieľom zohľadniť trendy vo vývoji pandémie COVID-19 od prijatia odporúčania (EÚ) 2020/1475 Rada na základe návrhu Komisie nahradila uvedené odporúčanie [odporúčaním (EÚ) 2021/XXXX [číslo a dátum sa doplnia v úradnom vestníku]. 
            
            
               (7)S cieľom zabezpečiť, aby spoločné kritériá, prahové hodnoty a rámec opatrení uplatňované členskými štátmi na uľahčenie bezpečného cestovania v rámci priestoru bez toho, aby sa vykonávali kontroly na vnútorných hraniciach počas pandémie COVID-19, zostali aktuálne a boli úplne zosúladené so spoločným prístupom, ktorý má uľahčiť voľný pohyb, ako sa ustanovuje v [odporúčaní (EÚ) 2021/XXXX], odkaz v odporúčaní Rady (EÚ) 2020/1632 na odporúčanie (EÚ) 2020/1475 by sa mal nahradiť odkazom na [odporúčanie (EÚ) 2021/XXXX].Toto odporúčanie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES
                  16
               ; Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.
            
            
               (8)Pokiaľ ide o Bulharsko, Chorvátsko, Cyprus a Rumunsko, toto odporúčanie predstavuje vývoj schengenského acquis v zmysle článku 3 ods. 2 aktu o pristúpení z roku 2003, článku 4 ods. 2 aktu o pristúpení z roku 2005 a článku 4 ods. 2 aktu o pristúpení z roku 2011.
            
            
               (9)Pokiaľ ide o Island a Nórsko, toto odporúčanie predstavuje vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a vývoji schengenského acquis, ktoré patria do oblasti uvedenej v článku 1 bode C rozhodnutia Rady 1999/437/ES
                  17
               .
            
         
         
            
               (10)Pokiaľ ide o Švajčiarsko, toto odporúčanie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode C rozhodnutia 1999/437/ES
                  18
                v spojení s článkom 3 rozhodnutia Rady 2008/146/ES
                  19
               .
            
            
               (11)Pokiaľ ide o Lichtenštajnsko, toto odporúčanie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode C rozhodnutia 1999/437/ES
                  20
                v spojení s článkom 3 rozhodnutia Rady 2011/350/EÚ
                  21
               ,
            
            
               PRIJALA TOTO ODPORÚČANIE:
            
            
               Odporúčanie (EÚ) 2020/1632 sa mení takto:
            
            
               V jedinom odporúčaní sa výraz „odporúčaní Rady (EÚ) 2020/1475“ nahrádza výrazom „odporúčaní Rady 2021/XXXX“.
            
            
               V Bruseli
            
            
               
                     Za Radu
               
               
                  predseda/predsedníčka
               
            
         
         
            
                  
                     (1)
                  
                        Ú. v. EÚ L 337, 14.10.2020, s. 3.
               
               
                  
                     (2)
                  
                        Odporúčanie Rady (EÚ) 2021/119 z 1. februára 2021, ktorým sa mení odporúčanie (EÚ) 2020/1475 o koordinovanom prístupe k obmedzeniu voľného pohybu v reakcii na pandémiu COVID-19 (Ú. v. EÚ L 36 I, 2.2.2021, s. 1).
               
               
                  
                     (3)
                  
                        Ú. v. EÚ L 366, 4.11.2020, s. 25.
               
               
                  
                     (4)
                  
                        Nariadenie Európskeho parlamentu a Rady (EÚ) 2021/953 zo 14. júna 2021 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ) s cieľom uľahčiť voľný pohyb počas pandémie ochorenia COVID-19 a 
                        nariadenie Európskeho parlamentu a Rady (EÚ) 2021/954 zo 14. júna 2021 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ), pokiaľ ide o štátnych príslušníkov tretích krajín, ktorí sa oprávnene zdržiavajú na území členských štátov alebo v nich majú oprávnený pobyt, počas pandémie ochorenia COVID-19 (Ú. v. EÚ L 211, 15.6.2021, s. 24).
               
               
                  
                     (5)
                  
                        Odporúčanie Rady (EÚ) 2021/961 zo 14. júna 2021, ktorým sa mení odporúčanie (EÚ) 2020/1475 o koordinovanom prístupe k obmedzeniu voľného pohybu v reakcii na pandémiu COVID-19 (Ú. v. EÚ L 213 I, 16.6.2021, s. 1).
               
               
                  
                     (6)
                  
                        Správa Komisie Európskemu parlamentu a Rade podľa článku 16 ods. 1 nariadenia Európskeho parlamentu a Rady (EÚ) 2021/953 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ) s cieľom uľahčiť voľný pohyb počas pandémie ochorenia COVID-19 [COM(2021) 649 final].
               
               
                  
                     (7)
                  
                        Dostupné na: 
                  https://www.europarl.europa.eu/at-your-service/files/be-heard/eurobarometer/2021/soteu-flash-survey/soteu-2021-report-en.pdf
                  .
               
               
                  
                     (8)
                  
                        Island, Lichtenštajnsko a Nórsko.
               
               
                  
                     (9)
                  
                        Občania Únie a štátni príslušníci Švajčiarska požívajú recipročné práva, pokiaľ ide o vstup a pobyt, a to na základe Dohody medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb (
                  Ú. v. ES L 114, 30.4.2002, s. 6
                  ).
               
               
                  
                     (10)
                  
                        
                  https://ec.europa.eu/info/live-work-travel-eu/coronavirus-response/safe-covid-19-vaccines-europeans/eu-digital-covid-certificate_sk
                  .
               
               
                  
                     (11)
                  
                        COM(2021) 649 final.
               
               
                  
                     (12)
                  
                        
                  https://www.ecdc.europa.eu/sites/default/files/documents/covid-19-rapid-risk-assessment-16th-update-september-2021.pdf
                  . 
               
               
                  
                     (13)
                  
                        COM(2021) 749 final.
               
               
                  
                     (14)
                  
                        COM(2021) 749 final.
               
               
                  
                     (15)
                  
                        Odporúčanie Rady (EÚ) 2020/1475 z 13. októbra 2020 o koordinovanom prístupe k obmedzeniu voľného pohybu v reakcii na pandémiu COVID-19 (Ú. v. EÚ L 337, 14.10.2020, s. 3).
               
               
                  
                     (16)
                  
                        Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).
               
               
                  
                     (17)
                  
                        Ú. v. ES L 176, 10.7.1999, s. 36.
               
               
                  
                     (18)
                  
                        Ú. v. EÚ L 53, 27.2.2008, s. 52.
               
               
                  
                     (19)
                  
                        Rozhodnutie Rady 2008/146/ES z 28. januára 2008 o uzavretí v mene Európskeho spoločenstva Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (Ú. v. EÚ L 53, 27.2.2008, s. 1).
               
               
                  
                     (20)
                  
                        Ú. v. EÚ L 160, 18.6.2011, s. 21.
               
               
                  
                     (21)
                  
                        Rozhodnutie Rady 2011/350/EÚ zo 7. marca 2011 o uzavretí v mene Európskej únie Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k implementácii, uplatňovaniu a rozvoju schengenského acquis, ktoré sa vzťahuje na zrušenie kontrol na vnútorných hraniciach a pohyb osôb (Ú. v. EÚ L 160, 18.6.2011, s. 19).